|  |
| --- |
| Trafik Bygge- og BoligstyrelsenAtt.: Gert Agger Carsten Niebuhrs Gade 431577 København V |

# Aarhus Havn, Ansøgning om ændring af opfyldningsområde

Aarhus Havn fik i 2018 godkendt en VVM-undersøgelse ”Aarhus Havn, Miljøredegørelse for placering af færgeterminal”, dateret 2017-09-18 for en ny færgeterminal ved Østhavnen på Aarhus Havn. Der er efterfølgende udarbejdet en lokalplan, nr 1051, fra Aarhus Kommune, og denne lokalplan er vedtaget.

Arbejdet med etablering af færgeterminalen er p.t. i fuld gang og terminalen forventes at blive taget i drift til oktober 2020.

Udformningen i det vedtagne forslag indeholdt fremtidig etablering af et ro-ro leje. Fra havnens side vurderes det imidlertid ikke formålstjenligt at allokere mulighed og areal for etablering af ro-ro leje, idet interessen og efterspørgslen har vist sig meget begrænset. Etablering af dette ro-ro leje ønskes med denne ansøgning fjernet fra projektet.

I planen var der desuden vist et forslag til placering af anlægsplads for vandflyvere. Siden vedtagelsen af lokalplanen har ejerne af vandflyver-selskabet analyseret den i lokalplanen anviste placeringsmulighed for anlægsplads til vandflyverne. Den i lokalplanen placeringsmulighed er uhensigtsmæssig pga. bølgeforholdene fra sejlads med færgerne. Den i lokalplanen viste placering ønskes derfor ikke etableret, mens der i stedet etableres mulighed for at vandflyverne kan placeres i området ved det oprindelige ro-ro leje.

Desuden ønsker Aarhus Havn at etablere anlægsmulighed for lodsbåden, der ønskes placeret sammen med vandflyveren i området, der oprindeligt var planlagt til ro-ro leje.

**Arealer**

De ønskede ændringer medfører en reduktion af arealerne reserveret til vandflyverne på 9.672 m2. Dette areal var oprindeligt placeret på østsiden af den østligste færgemole.

På området hvor der tidligere var ro-ro leje med tilhørende oplagsplads ønskes en ændring af opfyldningsarealerne. Der sker derved en forøgelse af opfyldningsarealerne på 9.893 m2, men samtidigt en reduktion af de arealer, der var planlagt ro-ro leje på 6.577 m2. Samlet set er der således tale om en reduktion af opfyldningsarealerne i lokalplanområdet på 6.356 m2.

Den oprindelige indretningsplan fremgår af tegn. 16.969C, mens den reviderede indretningsplan fremgår af tegning 17.759.

På tegning 17.760 er vist forskellen mellem de to forslag.

**Anvendelse**

På delområdet hvor der oprindeligt var forventet ro-ro terminalområde var den tilhørende anvendelse af terminalområdet planlagt til brug for håndtering af løstrailere og stykgods, samt for opmarch af løs-trailere.

I en lille del af området planlægges der på arealerne nærmest færgeterminalsområdet at gennemføre modtagelse og afsendelse af passagerer til vandflyveren. I samme delområde planlægges også med ny placering for havnens egen lodsbåd, således at lodserne hurtigere og enklere kan komme til og fra de skibe, der skal have bistand af havnens lodstjeneste.

På området vest for den forlagte Østhavnsvej planlægges efter at anvendelse skal indgå i containerterminalens normale drift. Området skal naturligvis kun benyttes til ”ikke-farligt gods” på dette terminalområde.

Ændringerne medfører således ingen væsentlige ændringer i den overordnede anvendelse og medfører ingen udvidelse udenfor lokalplanens afgrænsningsområde.

Efter havnens vurdering er der tale om meget begrænsede ændringer i forhold til den gældende Miljøredegørelse og TBSTs godkendelse heraf.

Vi håber, at materialet er fyldestgørende, men bidrager naturligvis gerne med yderligere beskrivelse og baggrundsmateriale, såfremt det skønnes nødvendigt for at godkende den hermed foreslåede ændring af opfyldningsarealerne.

Med venlig hilsen

Kim Meilstrup

Afdelingsleder

**Vedlagt:**

Tegning 16.969C ”Færgeterminal i Miljøhavn, Udformning af terminal, Oversigtsplan” af 16.5.2017

Tegning 17.759 ”Udbygning af havnen, Opfyldning af resterende miljøhavn – bassin 13, Plantegning” af 20.4.2020

Tegning 17.760 ”Udbygning af havnen, Arealer der tilføres og fragår oprindelig udbygning, Plantegning” af 20.4.2020